'Wit Blits' vereer met plek in Heldesaal | Netwerk24
'Man van belang' in Tazne (8) se verdwyning aangekeer
19 Julie 2019 13:35
Allan Donald spreek die gehoor toe nadat hy by 'n spesiale geleentheid in Londen in die Internasionale Krieketraad se Heldesaal opgeneem is. Foto: Getty Images
Die voormalige Suid-Afrikaanse snelbouler Allan Donald, en een van die kolwers teen wie hy van sy beste boulvertonings in toetskrieket gelewer het, die Indiese maestro Sachin Tendulkar, is Donderdag in die Internasionale Krieketraad (IKR) se Heldesaal opgeneem.
Die IKR se reëls bepaal dat 'n speler eers vyf jaar ná sy laaste internasionale wedstryd verkiesbaar is vir die Heldesaal en het nie gras onder sy voete laat groei om Tendulkar, die grootste lopievraat in die geskiedenis, in te huldig nie.
Dié klein kolfmeester, wat 15 921 lopies in toetse en 18 426 in eendagkrieket opgestapel het, het sy laaste internasionale stryd in November 2013 gespeel.
Donald, in sy speeldae bekend as Wit Blits, word as een van die beste snelboulers in Suid-Afrika se krieketgeskiedenis gereken en het sy loopbaan met 330 toetspaaltjies en 272 slagoffers in internasionale kitskrieket afgesluit. Dít kon selfs meer gewees het as dit nie vir die sportboikot teen Suid-Afrika was nie.
"Dis 'n groot skok wanneer jy 'n e-pos kry wat sê: 'Geluk Allan Donald, jy's ingehuldig in die IKR se Heldesaal'. Dit tref jou nogal hard, want dit het soveel prestige en nie iets wat jy ligtelik kan opneem nie," het Donald in 'n verklaring gesê.
"Dit neem jou oombliklik terug na jou begindae as speler. Jy reflekteer oor alles van die tyd wat jy as seuntjie begin speel het en wie almal 'n invloed op jou gehad het – as mentors en afrigters."
Donald het wyle Hansie Cronjé se pa, Ewie, as iemand uitgesonder wat hom in sy jonger dae in die Vrystaat geweldig baie gehelp het, asook sy oom Des Donald, wat hy sê baie streng met hom was.
"(Wyle) Bob Woolmer ('n gewese Protea-afrigter) was 'n mentor en het my die weg na sukses help vind," het Donald bygevoeg.
* Cathryn Fitzpatrick, 'n gewese snelbouler in die Australiese vrouespan, is ook in die Heldesaal opgeneem. Sy het Australië tot twee Wêreldbeker-titels help voer en het 60 paaltjies in 13 toetse platgetrek. – Sportredaksie
Neem 330 paaltjies in 72 toetse teen 'n gemiddeld van 22.25 per paaltjie.
Laat 272 paaltjies in 164 eendagstryde teen 'n gemiddeld van 21.78 kantel.
Eerste Suid-Afrikaner om 300 paaltjies in toetskrieket te neem en die eerste met 200 in toetskrieket.